Title: ประกาศการท่าเรือแห่งประเทศไทย เรื่อง ขอความร่วมมือประกอบการในการควบคุมพิกัดน้ำหนักรถบรรทุก ที่ผ่านเข้า - ออกเขตรั้วศุลกากรท่าเรือกรุงเทพให้เป็นไปตามที่กฎหมายกำหนด

ประกาศการท่าเรือแห่งประเทศไทย
เรื่อง
ขอความร่วมมือผู้ประกอบการในการควบคุมพิกัดน้ำหนักรถบรรทุก
ที่ผ่านเข้า
- ออกเขตรั้วศุลกากรท่าเรือกรุงเทพให้เป็นไปตามที่กฎหมายกำหนด[๑]

เพื่อให้การควบคุมพิกัดน้ำหนักรถบรรทุกสินค้าและตู้สินค้าที่ผ่านเข้า
- ออกเขตรั้วศุลกากรท่าเรือกรุงเทพ สอดคล้องกับประกาศผู้อำนวยการทางหลวงชนบท
เรื่อง ห้ามใช้ยานพาหนะที่มีน้ำหนัก น้ำหนักบรรทุก
หรือน้ำหนักลงเพลาเกินกว่าที่ได้กำหนด
หรือโดยที่ยานพาหนะนั้นอาจทำให้ทางหลวงเสียหาย
เดินบนทางหลวงชนบทในเขตความรับผิดชอบของกรมทางหลวงชนบท ซึ่งออกตามความในมาตรา ๖๑
แห่งพระราชบัญญัติทางหลวง พ.ศ. ๒๕๓๕ แก้ไขเพิ่มเติมโดยพระราชบัญญัติทางหลวง
(ฉบับที่ ๒) พ.ศ. ๒๕๔๙
อันจะช่วยลดความเสียหายและค่าใช้จ่ายในการซ่อมบำรุงเส้นทางการคมนาคม ตลอดจน
ช่วยลดโอกาสในการเกิดอุบัติเหตุและเป็นการยกระดับมาตรฐานความปลอดภัยในการขนส่งสินค้า
และผู้โดยสารให้ทัดเทียมระดับนานาชาติ

การท่าเรือแห่งประเทศไทย
จึงขอความร่วมมือผู้ประกอบการและผู้ใช้บริการในการกวดขันดูแล
เพื่อให้การควบคุมพิกัดน้ำหนักรถบรรทุกสินค้าและตู้สินค้าเป็นไปตามกฎหมายกำหนดโดยเคร่งครัด
 ทั้งนี้
หากผู้ประกอบการหรือผู้ใช้บริการรายใดฝ่าฝืนหรือไม่ปฏิบัติตามการท่าเรือแห่งประเทศไทยจะงดให้บริการ

จึงประกาศมาเพื่อทราบโดยทั่วกัน

ประกาศ ณ วันที่ ๒๔ ตุลาคม พ.ศ. ๒๕๖๐
เรือตรี ทรงธรรม  จันทประสิทธิ์
รองผู้อำนวยการการท่าเรือแห่งประเทศไทย สายวิศวกรรม รักษาการแทน
ผู้อำนวยการการท่าเรือแห่งประเทศไทย

พัชรภรณ์/อัญชลี/จัดทำ
๑๘ ธันวาคม
๒๕๖๐

นุสรา/ตรวจ
๓๐
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๙๙ ง/หน้า ๑๒/๑๔ ธันวาคม ๒๕๖๐